എന്ജിനീയറിങ്, ആര്ക്കിടെക്ചര്, ഫാര്മസി കോഴ്സുകള് റാങ്ക് പട്ടികയാകും മുന്പേ ഓപ്ഷന് രജിസ്ട്രേഷന് തുടങ്ങി: റാങ്ക് അറിയാതെ ഓപ്ഷന് നല്കേണ്ട ഗതികേടില് വിദ്യാര്ത്ഥികള് തിരുവനന്തപുരം: സംസ്ഥാനത്ത് എന്ജിനീയറിങ്, ആര്ക്കിടെക്ചര്, ഫാര്മസി കോഴ്സുകളുടെ റാങ്ക് പട്ടിക പ്രസിദ്ധീകരിക്കുന്നതിനു മുന്പേ ഓപ്ഷന് രജിസ്ട്രേഷന് തുടങ്ങി. ഇതോടെ റാങ്ക് അറിയാതെ ഓപ്ഷന് നല്കേണ്ട ഗതികേടിലാണ് വിദ്യാര്ത്ഥികള്. പ്രവേശന പരീക്ഷയുടെ ചരിത്രത്തില് ആദ്യമാണ് ഇത്തരമൊരു നടപടി. ആദ്യ അലോട്മെന്റ് 11 ന് നടക്കും. ഇതു സംബന്ധിച്ച വിജ്ഞാപനം ഇന്നലെയാണു പ്രസിദ്ധീകരിച്ചതെങ്കിലും അലോട്മെന്റ് നടപടി തിങ്കളാഴ്ച തന്നെ തുടങ്ങിയതായി അധികൃതര് അറിയിച്ചു. എന്നാല്, ഇക്കാര്യം തിങ്കളാഴ്ച വിദ്യാര്ത്ഥികളെ ആരും അറിയിച്ചിരുന്നില്ല. പക്ഷേ, റാങ്ക് അറിയാതെ വിവിധ കോഴ്സുകളിലേക്ക് അപേക്ഷിക്കുന്നത് വിദ്യാര്ത്ഥികളെ ധര്മ്മ സങ്കടത്തിലാക്കിയിരിക്കുകയാണ്. സാധാരണ ട്രയല് അലോട്മെന്റ് നടത്തി പ്രവേശനത്തിനുള്ള സാധ്യത മനസ്സിലാക്കാന് വിദ്യാര്ത്ഥികള്ക്ക് അവസരം നല്കാറുണ്ട്. ഇത്തവണ അതു പോലും ഇല്ലാതെയാണ് അലോട്മെന്റ്. സിബിഎസ്ഇ പരീക്ഷയുടെ ഇംപ്രൂവ്മെന്റ് മാര്ക്ക് അപ്ലോഡ് ചെയ്യാന് അവസരം നല്കിയതു മൂലമാണു റാങ്ക് പട്ടിക വൈകുന്നതെന്നും പട്ടിക 2 ദിവസത്തിനകം പ്രസിദ്ധീകരിക്കുമെന്നും അധികൃതര് പറയുന്നു. ഈ മാസം 25 ന് അലോട്മെന്റ് നടപടി പൂര്ത്തിയാക്കണമെന്ന് എഐസിടിഇ നിര്ദ്ദേശം ഉള്ളതിനാലാണു തിരക്കിട്ടു ചെയ്യുന്നതെന്നാണ് വിശദീകരണം. 9 ന് വൈകിട്ടു 4 വരെwww.cee.kerala.gov.in എന്ന വെബ്സൈറ്റിലൂടെ ഓണ്ലൈനായി ഓപ്ഷനുകള് രജിസ്റ്റര് ചെയ്യാം. 11 ന് അലോട്മെന്റ് ലഭിക്കുന്നവര് 12 മുതല് 16 നു മൂന്നു മണി വരെയുള്ള സമയത്തിനകം ഫീസ് അടയ്ക്കണം. അല്ലാത്തവരുടെ അലോട്മെന്റ് റദ്ദാകും. ഓപ്ഷനുകള് നല്കാത്തവരെ അലോട്മെന്റിനു പരിഗണിക്കില്ല. വിശദാംശങ്ങള് പ്രവേശന പരീക്ഷാ കമ്മിഷണറുടെ സൈറ്റില്. Stories you may Like